b'\n_START_ARTICLE_\nStrandby (Esbjerg)\n_START_SECTION_\nHistorie\n_START_PARAGRAPH_\nStrandby var tidligere en bebyggelse for sig og var et af to centre i det dav\xc3\xa6rende store Jerne Sogn. Byens samlingspunkt var Strandby Kro, oprettet i 1689, hvorfra der var overfart til Fan\xc3\xb8. Fra 1866 var Strandby Kro endvidere officielt brevsamlingssted for Post- og Telegrafv\xc3\xa6senet. I 1868 forandrede omr\xc3\xa5det omkring Strandby sig i s\xc3\xa6rdeleshed efter bestemmelse om anl\xc3\xa6ggelsen af Esbjerg Havn, der skulle have ligget ved Strandby og en jernbane til og fra byen, hvilket blev til Den vestjyske l\xc3\xa6ngdebane og Lunderskov-Esbjerg-banen. Strandbys f\xc3\xa6rgested flyttedes officielt til den nye havn i januar 1875. Hermed p\xc3\xa5begyndtes det egentlige Esbjerg og Strandby blev st\xc3\xb8dt og roligt en integreret del heraf. Dette skaber desuden udvikling i Strandby, hvor der ogs\xc3\xa5 i 1875 opf\xc3\xb8res et teglv\xc3\xa6rk. I Strandby \xc3\xa5bnedes Danmarks f\xc3\xb8rste selvbetjeningsbutik af Esbjerg Omegns Brugsforening i 1949.\n_START_SECTION_\nStednavne\n_START_PARAGRAPH_\nMange veje, pladser og bygninger b\xc3\xa6rer navnet Strandby omend bydelen ikke har nogen selvst\xc3\xa6ndighed i nutiden. Strandbygade anlagt i 1870 var den f\xc3\xb8rste offentlige vej til Esbjerg. I 1893 opf\xc3\xb8rtes vinkelfyret Strandby Fyr som er en del af Esbjergs fyranl\xc3\xa6g. Ligeledes hedder Strandbys tidligere dyrskueplads fra 1913 i dag Strandby Plads.'